ปัดข่าวทำลายสลากเหลือ
“สำนักงานสลากฯ” ปฏิเสธข่าวทำลายสลากที่ขายไม่หมดทิ้ง หลังผู้ค้าเมินซื้อสลากไปขายช่วงเทศกาล
6 เม.ย. 2559

“สำนักงานสลากฯ” ปฏิเสธข่าวทำลายสลากที่ขายไม่หมดทิ้ง หลังผู้ค้าเมินซื้อสลากไปขายช่วงเทศกาล 
พล.ต.ฉลองรัฐ นาคอาทิตย์ ผู้อำนวยการสำนักสลากกินแบ่งรัฐบาล ยอมรับว่า ยอดการเข้าร่วมโครงการสั่งซื้อสลากกินแบ่งรัฐบาล งวดวันที่ 16 เม.ย.นี้ ที่ปรับตัวลดลง ส่งผลให้ปริมาณสลากในระบบมีไม่ถึง 120 ล้านฉบับ หรือ 60 ล้านคู่ ซึ่งเป็นไปตามคาด เพราะผู้ค้าสลากคาดว่า ช่วงเทศกาลหยุดยาวจะขายสลากได้ยากขึ้น แต่ไม่กระทบต่อการพิมพ์สลาก และไม่จำเป็นต้องทำลายสลากทิ้งตามกระแสข่าว เพราะการพิมพ์สลากส่วนที่เพิ่มขึ้นจะดูความต้องการของประชาชนเป็นหลัก 
“ยืนยันว่ายังคงเพดานการพิมพ์ลอตเตอรี่ที่ 120 ล้านฉบับ หรือ 60 ล้านคู่เช่นเดิม และยังคงใช้โครงการสั่งซื้อ-สั่งจองสลากเป็นตัวกำหนดปริมาณความต้องการของตลาด เพราะการพิมพ์สลากแต่ละครั้งจะกำหนดไว้ว่าต้องมีสั่งซื้อ-สั่งจองทุก 1 หมื่นเล่ม หากไม่ครบจะไม่มีการจัดพิมพ์เพิ่ม” พล.ต.ฉลองรัฐ กล่าว
ทั้งนี้ เป็นห่วงว่าสลากงวดวันที่ 2 พ.ค. จะขาดแคลนและไม่มีเพียงพอสำหรับผู้ค้า จึงให้เปิดทำรายการจองสลากล่วงหน้า งวดวันที่ 2 พ.ค.เป็นกรณีพิเศษ มีจำนวนพิมพ์ 2.2 แสนเล่ม หรือ 44 ล้านฉบับ ตั้งแต่วันที่ 6 เม.ย. 2559 เวลา 08.15-22.00 น. และวันที่ 7 เม.ย. เวลา 08.15-12.00 น. รวมทั้งขยายเวลาการโอนเงินเข้าบัญชีถึงวันที่ 7 เม.ย. เวลา 12.00 น. 
น.ส.สะเรียง อัศววุฒิพงษ์ หรือเจ๊สะเรียง ผู้ค้าลอตเตอรี่รายใหญ่ กล่าวว่า สลากที่พิมพ์อยู่ 120 ล้านฉบับ ถือว่าเหมาะสม แต่การสั่งซื้อที่ลดลงเป็นเพียงช่วงความต้องการที่ลดลง โดยสำนักงานสลากฯ จะต้องแก้ไขคือการบริหารจัดการสลากที่มีอยู่มากกว่าการลดสลากตามคำร้องเรียนผู้ค้ารายย่อย โดยสำนักงานสลากฯ ต้องมีความชัดเจนว่าจะบริหารปริมาณสลากที่มีอยู่อย่างไรให้เหมาะสมที่สุด 
ภาพประกอบข่าว